Dacă duminica viitoare ar avea loc alegeri pentru Parlament, liberalii ar obține cele mai multe voturi, urmați la distanță de PSD – arată cel mai recent raport IMAS realizat în ianuarie pentru Europa FM.

47,4 la sută dintre cei chestionați au spus că dacă ar fi organizate alegeri duminica viitoare ar vota cu PNL, în ușoară creștere față de rezultatul sondajului din decembrie anul trecut.

Social democrații sunt și ei în creștere ușoară în preferințele alegătorilor – puțin peste 20 la sută față de 18,5 procente la finele anului trecut.

USR este în creștere în opțiunile alegătorilor, de la 11,5 la 12,4 % dintre voturi, față de finalul anului trecut, iar UDMR și ALDE, în scădere.

Cea mai abruptă cădere în sondaje față de ultima lună din 2019 se înregistrează în dreptul partidului Pro România.

UDMR scade la 4,7 procente, de la 5 la sută cât avea în decembrie. PMP pierde un procent față de luna decembrie și este cotat cu 1,8 la sută din sufragii. Și ALDE e în ușoară scădere – 3,2%. Pro România scade de la 6,4 la 3,8 la sută.

Formațiunea PLUS ar aduna 3,4 la sută din opțiunile de vot. 2,6 la sută ar vota cu alte partide decât cele menționate.

Nu s-ar prezenta la vot 4 la sută și nu știu sau nu au răspuns aproape 18 la sută. Interviurile au fost realizate prin telefon, utilizând metoda CATI.Pentru acest studiu au fost intervievate 1007 persoane cu vârste de 18 ani și peste. Perioada de realizare a interviurilor a fost 13 – 31 ianuarie 2020. Eroarea de eşantionare este ± 3.1%.